Kerekes Nagy Krisz

**NE BÁNTS**

egyfelvonásos

-

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

* Szia... Tudom, hívhattalak volna, mielőtt csak így beállítok, de... Láttad a híreket? A kijárási korlátozás, tudod, hogy csak dolgozni menjünk, ha otthonról nem lehet, meg boltba, vagy ha nagyon muszáj elintézni valamit... És... tudom, hogy ccsak néhány napja találkoztunk, de nem tudlak kiverni a fejemből. Azt érzem, hogy igen, ez az, ezt kerestem! Téged kerestelek egész életemben, megtaláltam az igazit végre, a nagy betűs szerelmet..! Veled akarom leélni az egész életemet, bébi, és minden pillanatban arra törekedni, hogy téged boldoggá tegyelek, mert én már attól az vagyok, hogy létezel, és főleg ahogy rám nézel. Talán korai ezt mondani, nem akarlak megrémíteni, de beléd szerettem... Igen... Ó, ez a mosoly, ez melegséggel tölt el. Te is így érzel, tudtam. Látom rajtad. Te is érzed ezt a szinte már természetfeletti vonzást közöttünk. Tudtam már az első pillanatban, amikor megláttalak a tömegben azon a koncerten... És ugyan mit számít a korkülönbség, ha két ember ennyire szerelmes? Semmit, haha, semmit! ... Szóval arra gondoltam, hogy ha már házi karanténba vonulunk, miért ne tehetnénk meg együtt, te meg én, tudod. Hoztam egy sporttáskányi cuccot, és csak úgy ellennék itt, veled. Hiszen szeretjük egymást.
* Persze, menj boltba. Nem, nekem nem kell semmi. Talán néhány sör. Ja, meg popcorn. Meg egy kóla. Más nem. Aztán majd főzünk együtt valamit. Itt megvárlak, addig majd lefoglalom magam a playstation-öddel, jó? ... Mi? Nem hallottam, mi van? Most mi a bajod, mit csapkodsz? Ha segítség kell a kipakoláshoz és a fertőtlenítéshez, miért nem szólsz, miért kell hisztizni? Teljesen őrült vagy, ilyen kis hülyeségen ennyire felhúzni magad... Nem, nem szóltál, egy szót sem hallottam. Nem, segítséget se kértél. Nem, azt se javasoltad, hogy most én menjek le boltba. Hallottam volna. Nem igaz, hogy belemerültem a játékba, van fülem, meghallom, ha valaki a nevemen szólít. Jó, akkor hisztizz meg tombolj, szívj el egy cigit, és majd szólj, ha lenyugodtál, addig én játszom tovább...
* Most voltál boltban, miért mész már megint? Mi az rajtad? Szemfesték? Te sminkeltél? Hova? Minek? Kinek? A pénztáros néninek? És most komolyan szoknyát húztál? Jó hogy nem veszed elő a tűsarkúdat! Színházba készülsz vagy mi van?? Kinek öltözöl ki? Kivel találkozol, miközben nekem azt mondod, hogy boltba mész? Nem érdekel, hogy karantén van, attól még simán félre mehetsz, és ez most nagyon úgy tűnik! Minden van itthon, tele a hűtő! Leszarom, hogy elfogyott a cigid, ne dohányozz annyit! Egyébként meg a dohánybolthoz sem kell így kiöltözni! Mi, a nőiességed megélése olyan nagyon fontos a karnténban, hogy akkor is sminkelsz és felöltözöl rendesen, amikor semmi szükség rá? Tényleg? Te teljesen hülyének nézel engem? Nőiesség, aham, értem... Na ne röhögtess... És persze az eladó pasinak a dohányboltban ehhez semmi köze. Aha... Mosd le azt a sminket, de azonnal, és húzz egy farmert meg egy pólót, aztán mehetsz! Nekem ne rittyentsd ki magad mindenféle random pasik kedvéért! Na tessék, úgy felhúztál, hogy elrontottam ezt a pályát, most kezdhetem az elejéről!
* Ne, már megint tészta, most komolyan? Ennyi a kreativitásod? Ezt ettük tegnap is, meg vasárnap, és ahogy ezt az adatot elnézem, amit főztél, a következő két napban is ez lesz. Inkább rendelj valamit, mielőtt a konyhában próbálkoznál, úgyse a főzési tudományod miatt szeretlek... Ne már, bébi, tudod, hogy szeretlek, ugye tudod? Az életemnél is jobban. Amint vége ennek a COVID őrületnek, első dolgom lesz, hogy megkérdem a kezedet. Gyűrűre nincs pénzem, de majd kérek anyámtól vagy valami, mindegy... A lényeg, hogy megkérem a kezedet, úgy igazán megadva a módját. Meglepetésből persze. Hozzám jönnél, ugye? Tudtam. Amint vége, megkérem a kezedet. De most inkább rendelj valamit házhoz szállítással.
* Most hülyéskedsz? Itt vagyunk egy válság küszöbén, nekem távoktatásban kell befejeznem az egyetemet, neked meg fizetést emel a főnököd? És... mi? Hogy mennyit fogsz keresni? Nettóban??? Már a következő hónaptól? ... Wow... Na, bébi, most már igazi MILF leszel... Jaj, ne már, ne sértődj már meg mindenen, semmi humorérzéked nincsen, tudod, hogy csak vicceltem. Szeretlek.
* Mi? Mi ez a baromság már megint, nem lógok állandóan a telefonomon! Figyelek rád. Itt vagyok, nem? Mit akarsz még, az életem minden egyes percét veled töltöm! Minőségi idő, neked meg mi bajod van? Itt élek a lakásodban, az talán nem elég együtt töltött idő? Dehogy fontosabb a telefonom meg a barátaim. Hetek óta nem is találkoztam senkivel, mindenkit háttérbe szorítottam miattad, minden egyes percemet veled töltöm. Kivéve amikor kirittyentve boltba mész, ugye, már ha tényleg oda mész olyankor... Jó, tudod, hogy csak vicceltem. Annyira szeretlek, bébi, hiszen tudod, amint ennek vége, megkérem a kezedet... Várj, most nem ére rá, a barátaim videochatelni akarnak. Megtennéd, hogy addig bemész a hálószobába? Vagy inkább ki a gangra cigizni... Tudod, úgy mégis kötetlenebb a beszélgetés, mintha itt lennél, és minden szavamat ellenőriznéd, amit mondok. Nem, nem feltételezem, hogy ezt tennéd. Nem, nem titkolok semmit, és mielőtt megkérdezed, nem is flörtölök a csajokkal. Betegesen féltékeny vagy, ugye tudod? Ezt már kezeltetni kéne... Egyszerűen csak menj ki, amíg beszélgetek velük. Mit tudom én, egy-két óra maximum! Ha fázol, vigyél ki egy pokrócot, és tekerd magadra! Találd már fel magad, ne nekem kelljen mindent a szádba rágni! Legyél már egy kicsit életképes, könyörgöm!
* Megvan az a mém, amikor a szőke kiscsaj ül a kanapén, és körülötte áll egy rakás fekete pasi? Tudod, az a pornós. Na, most találtam ezt, nézd csak! Egyedül van a kanapén, hehe, a karantén és ez az egész social distancing miatt a pasik nem mehetnek oda, szegény csajt nem tudják meg... khm... érted, szóval munkanélküli lett. Nagyon jó, imádom ezt a mémet, jobb, mint az eredeti, hehe. Szegény most nem kapja meg a megszokott fekete adagokat, hehe, pedig az kell az ilyennek, jó nagy, hogy levegőt se kapjon, hehe... Mi az, hogy morbid vagyok? Neked mi bajod van, mitől kattantál már be megint? Ez csak egy vicc, az istenért, egy átkozott mém, nincs benne semmi támadó vagy megalázó! Na, az most miért lenne megalázó, hogy egy egyébként önként pornó színésznőként dolgozó picsa éppen munkanélküli, mert a vírus miatt nem forgathat? Ja, hogy az a bajod, hogy ezen röhögök? De hát vicces, könyörgöm, ne legyél már ilyen beszűkült! Ez a munkája, ezt választotta, ez kell neki, és most nem kapja meg, ennyi. Ez benne a vicces. De látom, te nem érted... Ez az, inkább szívj el egy cigit kint duzzogva, mint mindig. Tisztára őrült vagy...
* Fogd már be, nem látod, hogy a barátaimmal beszélek telefonon?? Nem bírsz ki tíz percet, hogy ne nyaggass valamivel? Hiszen itt vagyok minden egyes rohadt percben, minden időmet veled töltöm, mit akarsz még, milyen minőségi időről papolsz?? Szerintem pont eleget beszélgetünk, sőt, többet is, mint kellene, mert már az idegeimre mész a baromságaiddal meg a hisztijeiddel. Mindig csak követelőzöl, tervezgetés, meg mit csináljunk együtt, meg mi lesz a jövőben, meg mit tudom én... Te teljesen őrült vagy! Szerintem keress valami online pszichológust, aki segít a bajaidon, most úgyis tele van velük a facebook... Persze, Miki, itt vagyok, csak le kellett hűtenem az asszonyt, tudod, hogy megy ez, itt kotnyeleskedik... Szóval mi van azzal a csajjal, akit a múltkor fűztél, levarrtad már?
* Igen, baszd meg, pornót nézek! Inkább, mint hogy hozzád érjek, mert az egyszerűen már nem megy! Annyi pasi ment át rajtad a múltadban, hogy elhányom magam, undorodom tőled, taszítasz, ezért inkább a pornó! Nem érdekel, nekem ne bőgj, nem kell ez a hiszti meg az érzelmi zsarolásod! Nem érdekel a csipke hálóinged sem, amit a neten rendeltél méreg drágán, mert egyszerűen nem tudlak megkívánni már, nem érted? Nincs hozzád gusztusom! Amikor megnézek egy filmet, míg lemész a boltba, kint cigizel vagy zuhanyzol, azonnal lefut a fejemben, hogy na ezt vajon megcsinálta-e veled valaki... És ettől hánynom kell. Ezért nem érek hozzád. És ezért taszítasz. A te hibád az egész, ugye tudod? Mert ha odafigyeltél volna, és nem fekszel le minden random pasival, akkor ez az egész most nincsen! Te okoztad, viseld a következményeket! Hogy szeretlek-e? ... Próbállak... És ezért vagyok még mindig veled, mert rajtam kívül senki sem viselne el téged, én vagyok az egyetlen, aki képes neked segíteni... Ezért próbállak még mindig szeretni, mert van bennem egy hangyányi kis érzelem, de ha ezt így folytatod, azt is ki fogod nyírni a hülyeségeiddel... Inkább szívj el egy cigit kint, az lesz a legjobb. Igen, jól értetted, ma sem lesz szex. És holnap sem. Azután sem, hacsak nem kezdesz el változtatni dolgokon. Hogy a múltadon nem tudsz? Mily meglepő! Akkor talán magadon változtass meg a viselkedéseden! Mondjuk ne legyél őrült, az sokat segítene...
* Te figyelj már, bébi, most írt az egyik baráatom, hogy az exem öngyilkos lett. Állítólag bekattant a karanténban, mert ő ilyen extrovertált. A búcsúlevelében valami olyasmit írt, hogy ő többé nem lesz áldozat, inkább a halál... Őszintén szólva az a csaj se volt soha normális... Bár ahogy téged elnézlek, bébi, ha így folytatod, te is az ő sorsára jutsz, amilyen őrült vagy...

*Sötét*

2020